Donja Papratnica
Donja Papratnica je naseljeno mjesto u općini Kakanj, Bosna i Hercegovina. U naselju je 1972. god. otkriven arheološki lokalitet Zagrebnice, na 1, 5 km južno od Kaknja, eponimnog lokaliteta kakanjske kulture i 2 km nizvodno od Okolišta, takođe značajnog lokaliteta butmirske kulture. Smješteno je na blagoj prema istoku položenoj terasi 20 metara iznad rijeke Bosne, na njenoj lijevoj obali koja leži na nadmorskoj visini od oko 405 metara. Nalazi koji su tom prilikom pronađeni nisu objavljeni. Na osnovu tada prikupljenog materijala (keramičkih ulomaka i kremenih alatki) zaključilo se da je naselje pripadalo kakanjskoj i butmirskoj kulturi. Nalazište je otkriveno tokom gradnje nove ceste Sarajevo – Zenica 1972. godine. Tom prilikom skoro je u potpunosti bilo uništeno, kada je izvođač radova na nagovor stanovnika sela prijavio nalaz Službi za zaštitu spomenika u Sarajevu. Geomagnetna snimanja koja su vršena od strane njemačkih arheologa 2008. godine pokazala su da je cesta presjecala centralni dio naselja. Na istom lokalitetu, 100 metara sjevernije, prilikom radova na trasi autoputa otkopana je veća ovalna jama ispunjena garežom u kojoj su se nalazili fragmenti keramike koja po svim svojim osobinama pripada kostolačkom kulturnom krugu iz doba eneolita.